
Consiliul Europei, cea mai veche şi mai extinsă organizaţie politică europeană, a fost creat prin tratatul semnat la Palatul St.James din Londra, la 5 mai 1949, de către Belgia, Danemarca, Franţa, Irlanda, Italia, Luxembourg, Norvegia, Olanda, Marea Britanie şi Suedia.

În prezent, sunt membre ale Consiliului Europei 46 de state. Canada, Japonia, SUA, Vatican şi Mexic au statut de observator.

Este o organizaţie distinctă de Uniunea Europeană, însă trebuie subliniat faptul că toate statele membre U.E. sunt  membre ale Consiliului Europei. 

Obiectivele acestei organizaţii paneuropene, aşa cum au fost definite la cel de-al treilea summit al şefilor de stat şi de guvern  al Consiliului Europei (Varşovia, 16-17 mai 2005),  vizează promovarea valorilor fundamentale comune: drepturile omului, statul de drept şi democraţia; întărirea securităţii cetăţenilor europeni prin combaterea terorismului, crimei organizate şi a traficului de fiinţe umane; dezvoltarea cooperării cu alte organizaţii internaţionale şi europene.
Pornind de la principiul supremaţiei dreptului, promovării şi protecţiei drepturilor omului şi a libertăţilor fundamentale, care se poate concretiza numai prin intermediul unei justiţii  funcţionale şi eficiente, Consiliul Europei acordă o importanţă deosebită îmbunătăţirii calităţii sistemului judiciar.
Sporirea independenţei şi imparţialităţii judecătorilor, eficientizarea şi simplificarea procedurilor judiciare şi a punerii în executare a hotărârilor judecătoreşti, reducerea gradului de aglomerare în activitatea tribunalelor, scurtarea termenelor judiciare constituie preocupări majore ale politicii Consiliului Europei în domeniul justiţiei.
I. COMISIA EUROPEANĂ PENTRU EFICIENŢA JUSTIŢIEI 

1. Înfiinţarea CEPEJ
În urma dezbaterilor Conferinţei de la Londra, din anul 2000, a miniştrilor europeni de justiţie, referitoare la crearea unei structuri care să propună soluţii concrete pentru îmbunătăţirea calităţii, echităţii şi eficienţei justiţiei în Europa, pentru întărirea încrederii cetăţenilor în justiţia naţională şi pentru limitarea numărului mare de acţiuni introduse la Curtea Europeană a Drepturilor Omului (datorat deficienţelor din sistemele judiciare care determină încălcarea art. 6.1. din Convenţia pentru protecţia drepturilor omului şi a libertăţilor fundamentale
), Comitetul Miniştrilor a adoptat Rezoluţia nr.12/18 septembrie 2002 privind înfiinţarea Comisiei europene pentru eficienţa justiţiei (CEPEJ). 
Scopul principal al CEPEJ constă în prezentarea de soluţii/măsuri concrete şi eficiente, care să fie puse la dispoziţia statelor membre ale Consiliului Europei, pentru:

- implementarea efectivă a instrumentelor juridice ale Consiliului Europei referitoare la organizarea justiţiei;

- sprijinirea politicilor publice din domeniu şi satisfacerea cerinţelor utilizatorilor sistemului judiciar; 

- diminuarea încărcăturii excesive din activitatea Curţii Europene a Drepturilor Omului.
2. Organizarea şi funcţionarea CEPEJ
Comisia europeană pentru eficienţa justiţiei este alcătuită din experţi ai celor 46 de state membre ale Consiliului Europei. Cunoaşterea, de către membrii Comisiei,  a sistemelor judiciare naţionale/actualităţii judiciare din fiecare stat membru se realizează prin intermediul reţelei corespondenţilor naţionali (însărcinaţi cu coordonarea colectării de informaţii relevante pentru evaluarea sistemelor judiciare) şi al reţelei  tribunalelor de referinţă (care furnizează date referitoare la funcţionarea de zi cu zi a tribunalelor).  
La lucrările Comisiei pot participa, în calitate de observatori, reprezentaţi ai celor 5 ţări cu statut de observator la Consiliul Europei, precum şi ai Uniunii Europene (Consiliul U.E. şi Comisia Europeană) ca organizaţie asociată, ai unor organizaţii interguvernamentale (Banca Mondială, Conferinţa de la Haga de drept internaţional privat), precum şi ai unor organizaţii internaţionale neguvernamentale (Consiliul barourilor din Uniunea Europeană, Asociaţia europeană a magistraţilor, Magistraţii europeni pentru democraţie şi libertăţi, Federaţia europeană a judecătorilor administrativi, Uniunea europeană a grefierilor din justiţie).
Atribuţii 
Conform Statutului, principalele competenţe ale CEPEJ sunt:

- examinarea rezultatelor obţinute de diferite sisteme judiciare, utilizându-se criterii statistice şi mijloace de evaluare comune;

- identificarea problemelor şi a domeniilor susceptibile de a fi îmbunătăţite şi efectuarea unor schimburi de experienţă pe tema funcţionării sistemelor judiciare; 
- identificarea unor modalităţi concrete de îmbunătăţire a funcţionării sistemului judiciar din fiecare stat membru;

- acordarea de asistenţă, la cerere, unui/mai multor state;
- recomandarea domeniilor în care comitetele responsabile din cadrul Consiliului Europei (îndeosebi Comitetul european de cooperare juridică) ar putea pregăti noi instrumente juridice internaţionale sau ar putea amenda instrumentele juridice existente.
Pentru exercitarea acestor atribuţii, CEPEJ poate acţiona din proprie iniţiativă sau la solicitarea unui/mai multor state membre
.

CEPEJ nu este un mecanism de supraveghere sau de monitorizare a sistemelor judiciare şi nici nu are competenţa elaborării de noi instrumente juridice obligatorii.
Îndeplinirea acestor atribuţii se realizează prin:
- stabilirea de indicatori specifici; colectarea, analizarea şi evaluarea informaţiilor cantitative şi calitative obţinute; prezentarea măsurilor relevante;
- elaborarea de rapoarte, statistici, ghiduri de bune practici, linii directoare, planuri de acţiune;
- stabilirea unor relaţii de colaborare cu institute de cercetare şi centre de documentare;

- invitarea, la lucrările Comisiei, a unor experţi, specialişti sau reprezentanţi ai organizaţiilor neguvernamentale din domeniu pentru asistenţă în realizarea obiectivelor propuse;

- crearea de reţele profesionale în domeniul justiţiei.

Reguli interne de procedură

 Adoptate de CEPEJ la 19 martie 2003, acestea detaliază sau completează prevederile Statutului CEPEJ  şi se referă la:

- Organizarea şi funcţionarea CEPEJ (componenţă, alegerea preşedintelui şi a vice-preşedintelui, componenţa şi atribuţiile biroului, înfiinţarea grupurilor de lucru, cvorumul). Comisia organizează cel puţin o reuniune plenară pe an şi, ori de câte ori consideră necesar, organizează reuniuni ad-hoc. Comisia poate hotărî înfiinţarea unor grupuri de lucru, pentru fiecare dintre acestea adoptând un mandat specific (atribuţii, componenţă, structură şi metode de lucru, durată).
- Procedura acordării de asistenţă statelor membre.
- Elaborarea raportului general anual al CEPEJ, care se supune aprobării Comitetului Miniştrilor al Consiliului Europei.
3. Documente ale CEPEJ
▪  În ce priveşte evaluarea sistemelor judiciare
Exerciţiu pilot

· Chestionar- pilot pentru evaluarea sistemelor judiciare

· Raportul privind sistemele judiciare europene în anul 2002. Fapte şi cifre (elaborat pe baza rezultatelor exerciţiului-pilot)

Procedura de evaluare din 2006

· Raportul privind sistemele judiciare europene în anul 2006

· Chestionarul revizuit pentru evaluarea sistemelor judiciare. Notă explicativă la chestionarul revizuit
▪  În ce priveşte termenele de procedură

Documente adoptate 

· Programul-cadru “Un nou obiectiv pentru sistemele judiciare: soluţionarea cauzelor într-un termen optim şi previzibil” (2004)

· Lista indicatorilor de analiză a duratei procedurilor judiciare (2005)

· Compendiul bunelor practici de gestionare a timpului în cadrul procedurilor judiciare (2006)

· Studiu privind managementul timpului în sistemele judiciare din ţările nordice (2006)

· Analiza termenelor judiciare în statele membre ale Consiliului Europei, pe baza jurisprudenţei Curţii Europene a Drepturilor Omului (2006)

Rapoarte

· Cum să reacţionăm în faţa lentorilor din justiţie? (2003)

· Măsuri introduse de Curtea Supremă din Cipru pentru eliminarea întârzierilor (2003)
▪  În ce priveşte sistemele judiciare şi terorismul

· Raport privind evaluarea eficienţei sistemelor judiciare naţionale în combaterea terorismului (2004)

▪ Rapoarte elaborate la solicitarea unui/mai multor stat/state

· Medierea (2003)

· Evoluţia abordărilor juridice şi judiciare a medierii în dreptul civil, al familiei şi în dreptul comercial (2004) 

· Măsuri privind competenţa teritorială (2004)
· Măsuri concrete pentru eliminarea întârzierilor în sistemul judiciar, pentru reducerea supraîncărcării tribunalelor şi a numărului de cauze în aşteptare (2005)

▪ Justiţiabilii în faţa lentorilor justiţiei: care este modalitatea de îndreptare?
- Victimele infracţiunilor penale (2003)
- Studiu privind protecţia victimelor (2003)

- Procedura de divorţ (2003)

După publicarea, în octombrie 2006, a Raportului privind sistemele judiciare europene, prin “Protocolul referitor la valorificarea raportului”, CEPEJ a invitat comunitatea ştiinţifică europeană să contribuie la îmbogăţirea conţinutului rapoartelor de acest tip, prin elaborarea de studii pe următoarele 6 teme:
· Accesul la justiţie în Europa
· Administrarea şi gestionarea sistemelor judiciare în Europa
· Volumul de muncă al tribunalelor şi judecătorilor în Europa
· Sarcinile nejudiciare ale tribunalelor şi judecătorilor din Europa
· Utilizarea noilor tehnologii ale informaţiei în tribunalele europene
· Executarea hotărârilor judecătoreşti în statele europene
Definirea temelor s-a realizat în concordanţă cu conţinutul Raportului privind sistemele judiciare europene. Acesta este alcătuit din următoarele capitole:
- Procesul de evaluare al CEPEJ (CEPEJ, schemă revizuită pentru evaluarea sistemelor judiciare; colectarea şi prelucrarea datelor; aspecte metodologice generale; cifre generale economice şi demografice; analiza concluziilor raportului).
- Cheltuieli publice: instanţele şi sistemul de urmărire penală (bugetul alocat instanţelor; bugetul alocat sistemului de urmărire penală; bugetul alocat asistenţei judiciare; bugetul alocat instanţelor şi sistemului de urmărire penală (fără asistenţă judiciară); bugetul alocat sistemului judiciar, incluzând instanţele, sistemele de urmărire penală şi asistenţă judiciară; bugetul alocat instanţelor şi asistenţei judiciare).

- Asistenţa judiciară (buget alocat; condiţii de acordare sau retragere de asistenţă judiciară; taxe judiciare şi rambursări).

- Justiţiabilii (informarea justiţiabililor; protecţia categoriilor vulnerabile; proceduri de despăgubire; despăgubiri acordate utilizatorilor justiţiei pentru disfuncţionalităţi ale sistemului judiciar; evaluarea satisfacţiei justiţiabililor).
- Instanţele (organizare; cazuri de concediere; atribuţii bugetare; dotarea cu echipamente informatice; evaluare şi monitorizare).

- Judecătorii şi alţi angajaţi din cadrul tribunalelor 
- Un proces corect având o durată rezonabilă (cauze privind încălcarea art.6 al CEDO aduse în faţa Curţii Europene a Drepturilor Omului; proceduri simplificate şi proceduri pentru cauze urgente; modalităţi de sporire a eficienţei acţiunilor din instanţă: căi speciale de apel şi stimularea soluţionării rapide a disputelor; instrumentarea cauzelor civile şi administrative; termenele acţiunilor civile (divorţuri şi concedieri); instrumentarea cauzelor penale de către procuror; cauze penale judecate în instanţă; durata acţiunilor pentru cauze de jaf şi omucidere intenţionată).
- Procurorii (rol şi atribuţii; procurorii şi angajaţii serviciului de urmărire penală)
- Statutul judecătorilor şi al procurorilor (recrutare şi numire; perfecţionare; salarii şi beneficii suplimentare; posibilitatea desfăşurării de activităţi extraprofesionale; proceduri şi sancţiuni disciplinare).
- Avocaţii (număr avocaţi; organizare şi perfecţionare; supravegherea exercitării profesiei; proceduri şi sancţiuni disciplinare).

- Executarea hotărârilor judecătoreşti (punerea în aplicare a hotărârilor judecătoreşti în dreptul civil, comercial şi administrativ; executorii judecătoreşti, transparenţa onorariilor şi standardele de calitate; supraveghere şi control; proceduri şi sancţiuni displinare; procedura de executare; termene de executare; executarea în cauzele penale; măsuri de îmbunătăţire a procedurilor de executare).

- Notarii (statutul şi numărul notarilor; supraveghere şi control).

- Soluţionarea alternativă a disputelor (numărul procedurilor de mediere).
- Imaginea de ansamblu a sistemelor judiciare.
II. COMITETUL EUROPEAN PENTRU PREVENIREA TORTURII
1. Convenţia pentru prevenirea torturii

Respectarea integrităţii fizice şi mintale constituie unul dintre aspectele fundamentale ale protecţiei drepturilor omului. Un tratament corespunzător aplicat de un stat persoanelor private de libertate reprezintă o dovadă incontestabilă a importanţei acordate respectării demnităţii umane. Tortura, pedepsele sau tratamentele inumane/degradante sunt interzise de legile naţionale. Protecţia persoanelor private de libertate este consolidată şi de tratatele internaţionale în materie încheiate de state.  

Comitetul internaţional al Crucii Roşii a fost prima organizaţie care s-a preocupat de protejarea deţinuţilor, instituind sistemul de vizitare a locurilor de detenţie de către un organism imparţial, alcătuit din experţi.  În cadrul Consiliului Europei, prin aplicarea sistemulului de supraveghere
 introdus, la 4 noiembrie 1950, de Convenţia pentru protecţia drepturilor omului şi a libertăţilor fundamentale, s-au obţinut rezultate importante. 
Ulterior, s-a considerat că acest sistem poate fi completat de un mecanism extrajudiciar de natură preventivă, care să examineze tratamentul aplicat persoanelor private de libertate şi să întărească, atunci când este cazul, protecţia acestora împotriva torturii şi a pedepselor sau tratamentelor inumane/degradante. În acest scop, la 28 septembrie 1983, Adunarea Consultativă a Consiliului Europei a recomandat Comitetului Miniştrilor adoptarea proiectului Convenţiei europene pentru protecţia deţinuţilor împotriva torturii şi a pedepselor sau tratamentelor nemiloase, inumane sau degradante (Recomandarea 971/1983). Textul Convenţiei, adoptat de Comitetul Miniştrilor la 26 iunie 1987, a fost deschis spre semnare statelor membre ale Consiliului Europei la data de 26 noiembrie 1987 şi a intrat în vigoare la 1 februarie 1989. 
România a ratificat această Convenţie la 4 octombrie 1994.
Particularitatea acestui instrument juridic constă în instituirea Comitetului european pentru prevenirea torturii şi a pedepselor sau tratamentelor inumane sau degradante (“Comitetul pentru prevenirea torturii” sau “C.P.T.”), ca sistem extrajudiciar cu caracter preventiv  şi de protejare a persoanelor private de libertate.
 
Conform art.1 şi 2 din Convenţie
, C.P.T. are competenţa de a vizita orice loc din jurisdicţia Părţilor în care se află persoane private de libertate de către o autoritate publică şi, acolo unde este cazul, de a face recomandări pentru îmbunătăţirea protecţiei acestora. 
Activităţile Comitetului vizează prevenirea şi nu interpretarea/aplicarea prevederilor legale naţionale în domeniu, iar recomandările Comitetului nu sunt obligatorii pentru statul vizitat.  Relaţiile dintre C.P.T. şi Părţile Convenţiei sunt guvernate de două principii fundamentale – principiul cooperării şi cel al confidenţialităţii.
C.P.T. - ca parte integrantă a sistemului de protecţie a  drepturilor omului existent în cadrul Consiliului Europei – pune în practică un mecanism extrajudiciar “proactiv” complementar mecanismului judiciar “reactiv” al Curţii Europene a Drepturilor Omului.

2. Membrii C.P.T.

Comitetul este alcătuit dintr-un număr de membri egal cu numărul Părţilor la Convenţie. 
Comitetul Miniştrilor al Consiliului Europei alege un membru din fiecare stat, dintre „personalităţile cu o înaltă moralitate, recunoscute pentru competenţa în domeniul drepturilor omului sau care au experienţă profesională în domeniile pe care le tratează Convenţia” (art.4). Membrii Comitetului trebuie să fie persoane cu experienţă în domeniul juridic
, al administrării închisorilor şi în diverse domenii medicale relevante pentru tratamentul persoanelor private de libertate.

Membrii C.P.T. acţionează individual (şi nu în calitate de reprezentanţi ai statului), independent şi imparţial (membrii “naţionali” nu participă la vizitele efectuate în ţările lor). 
Durata mandatului membrilor C.P.T. este de patru ani; aceştia pot fi realeşi de două ori. Pentru 3 dintre membrii Comitetului, aleşi pentru prima oară, durata mandatului este de 2 ani; desemnarea acestora se face prin tragere la sorţi efectuată de Secretarul general al Consiliului Europei.
Anterior alegerii membrilor C.P.T., Comitetul Miniştrilor poate decide reînnoirea parţială a Comitetului, după  numai 2 ani, stabilind ca unul sau mai multe mandate să aibă o durată diferită de 4 ani (dar nu mai mare de 4 ani sau mai mică de 2 ani). În această situaţie, repartizarea mandatelor se realizează, imediat după alegeri, prin tragerea la sorţi efectuată de Secretarul general al Consiliului Europei.

.

3. Activitatea C.P.T.

Principala atribuţie a C.P.T. constă în organizarea de vizite în orice loc în care există persoane private de libertate: închisori şi centre de detenţie pentru minori, posturi de poliţie, centre pentru reţinerea străinilor, spitale psihiatrice, cămine pentru persoane în vârstă sau cu dizabilităţi.
 Comitetul poate organiza vizite periodice şi vizite ad-hoc. Vizitele periodice permit vizitarea statelor, în mod regulat, conform unui program stabilit anual în funcţie de criteriile eficienţei şi al echităţii. Vizitele ad hoc se desfăşoară atunci când circumstanţele o cer. Comitetul deţine o competenţă nelimitată atât în ce priveşte aprecierea momentului efectuării unei astfel de vizite, cât şi în ce priveşte elementele de fundamentare a deciziei de deplasare.
De regulă, vizitele sunt efectuate de o delegaţie formată din minimum doi membri; vizitele plenului Comitetului se desfăşoară doar în situaţii excepţionale. Pentru o cât mai bună cunoaştere a realităţii din statul vizitat (legislaţie  şi practici în domeniu, specificul instituţiilor), membrii delegaţiei pot solicita asistenţă din partea unor experţi/interpreţi
.
Membrii delegaţiei desemnate deţin autoritatea necesară pentru stabilirea de contacte cu autorităţile naţionale relevante.  Convenţia prevede obligaţia statelor de a: asigura accesul în teritoriu şi dreptul la liberă circulaţie, în special în interiorul locurilor de detenţie
; oferi informaţii referitoare la locurile în care sunt deţinute persoanele private de libertate, precum şi orice alte informaţii solicitate de delegaţia C.P.T.  
Membrii delegaţiei trebuie să ţină seama de normele de drept şi de deontologie (îndeosebi de cele referitoare la protecţia informaţiilor şi la secretul profesional medical) din fiecare stat vizitat. Dificultăţile care pot surveni ca urmare a existenţei unor legi speciale referitoare la regimul informaţiilor se soluţionează în spiritul înţelegerii reciproce şi al cooperării care stau la baza Convenţiei. Statele sunt cele care decid asupra conţinutului şi modalităţilor de comunicare a informaţiilor solicitate de Comitet.

Membrii delegaţiei au dreptul de a discuta, fără martori, cu persoane private de libertate. Pentru astfel de interviuri, Comitetul îşi poate alege proprii interpreţi şi nu poate fi supus unei restricţii de timp. În cazul în care persoana intervievată este bolnavă mintal, trebuie luate măsuri speciale privind numărul, calificările şi competenţele lingvistice ale persoanei/persoanelor care conduce/conduc interviul. Trebuie menţionat faptul că o persoană privată de libertate nu este obligată să accepte contactul cu membrii C.P.T.
Membrii delegaţiei pot invita la discuţii  persoane capabile să furnizeze informaţii utile referitoare la persoana intervievată: membri de familie, avocaţi, medici şi infirmieri. Dar, acest drept recunoscut Comitetului nu-l autorizează să organizeze audieri în sensul juridic al termenului (de exemplu, nimeni nu poate fi obligat să depună mărturie sub jurămănt).

Statul poate solicita Comitetului amânarea unei vizite/limitarea accesului pentru: protejarea apărării naţionale; protejarea siguranţei publice; soluţionarea unor probleme grave apărute într-o închisoare sau în alte locuri în care se găsesc persoane private de libertate; prevenirea înrăutăţirii stării de sănătate (inclusiv cea mintală) a persoanei deţinute, în cazul în care există certitudinea că vizita  este în detrimentul sănătăţii acesteia; evitarea compromiterii unui interogatoriu dintr-o anchetă în curs referitoare la o infracţiune penală gravă.

Cronologia unei vizite periodice a C.P.T. 

Sfârşitul anului precedent: se publică lista ţărilor care urmează a fi vizitate de C.P.T. pe parcursul anului următor.
Cu aproximativ două săptămâni înaintea vizitei: se comunică statului-gazdă date referitoare la durata aproximativă a vizitei şi la componenţa nominală a delegaţiei.
Cu câteva zile înaintea vizitei: se informează statul-gazdă asupra instituţiilor pe care delegaţia intenţionează să le viziteze. 

La începutul vizitei: au loc întrevederi între membrii delegaţiei şi reprezentanţi ai autorităţilor naţionale relevante (miniştri, funcţionari şi membri ai unor organizaţii neguvernamentale).
În timpul vizitei  (aprox.1-2 săptămâni): se stabilesc locurile de detenţie (inclusiv cele care nu au fost notificate în prealabil) pe care urmează să le viziteze fiecare membru al delegaţiei, precum şi experţii/interpreţii necesari.  
La sfârşitul vizitei: au loc întâlnirile finale dintre membrii delegaţiei cu reprezentanţii autorităţilor naţionale cu competenţe în domeniu. Membrii delegaţiei fac cunoscute primele impresii şi constatări, şi, atunci când este cazul, semnalează situaţiile concrete ce necesită  intervenţia urgentă a autorităţilor naţionale, concomitent cu prezentarea unor recomandări în acest sens. 
În anul 2006, în cadrul programului de vizite periodice, membrii C.P.T. s-au deplasat în următoarele state: Irlanda, Franţa, Bulgaria, Federaţia Rusă, Italia, România, Macedonia, Armenia, Cehia, Monaco, Albania, Moldova, Slovenia, Azerbaijean, Turcia.
Pentru anul 2007, se preconizează efectuarea de vizite în Bosnia şi Herţegovina, Croaţia, Estonia, Georgia, Letonia, Liechtenstein, Moldova, Olanda, Serbia, Spania, Elveţia.

După fiecare vizită, membrii delegaţiei elaborează un raport care cuprinde: constatările delegaţiei; observaţiile/comentariile autorităţilor naţionale; recomandările pentru îmbunătăţirea situaţiei persoanelor private de libertate.
Raportul, precum şi informaţiile obţinute în timpul vizitei şi al consultărilor cu autorităţile naţionale au caracter confidenţial. 
Există două excepţii de la principiul confidenţialităţii: 

- publicarea raportului şi a observaţiilor statului vizitat, la solicitarea expresă a statului în cauză;
- publicarea, de către C.P.T., a raportului/oricărui comentariu al autorităţilor naţionale, în cazul în care statul vizitat nu colaborează cu membrii delegaţiei/refuză punerea în aplicare a recomandărilor. Este o competenţă excepţională conferită Comitetului; dată fiind importanţa unei asemenea măsuri, decizia de publicare se ia cu majoritate calificată. 

4. Recomandări din Rapoartele generale referitoare protecţia persoanelor private de libertate
În ce priveşte regimul aplicat persoanelor aflate în custodia poliţiei
▪ Necesitatea imperativă a aducerii la cunoştinţa persoanelor reţinute a drepturilor privind aplicarea unui tratament corespunzător: dreptul de a comunica acest lucru unei alte persoane (membru de familie, prieten, consultant); dreptul de a contacta şi de a fi vizitată/asistată în timpul interogatoriului, de un avocat (cu garantarea confidenţialităţii discuţiilor); dreptul de a solicita examinarea medicală de către un doctor ales (suplimentar examinării medicale efectuate de personalul medical solicitat de autorităţile poliţiei). 

▪ Instituirea şi aplicarea de reguli clare în desfăşurarea interogatoriilor:  informarea persoanei reţinute asupra identităţii celor prezenţi la interogatoriu; respectarea duratei maxime a interogatoriului, a pauzelor din timpul interogatoriului şi planificarea rezonabilă, în timp, a interogatoriilor (cu existenţa unor perioade de odihnă între acestea); asigurarea unor încăperi corespunzătoare pentru desfăşurarea interogatoriului
; proceduri speciale pentru interogarea persoanelor aflate într-o situaţie specială (sub influenţa drogurilor/alcoolului) etc. 
▪ Înregistrarea electronică a interogatoriilor, ca instrument eficient în prevenirea aplicării de tratamente rele. Astfel de sisteme furnizează înregistrarea completă şi autentică a interogatoriului, fiind utile atât pentru persoanele reţinute, cât şi pentru ofiţerii de poliţie care participă la interogatoriu.

▪ Asigurarea unor condiţii materiale minime la locurile de detenţie: dimensiuni rezonabile ale încăperii (raportate la durata reţinerii şi la numărul persoanelor adăpostite
); iluminare corespunzătoare, ventilare, dotare cu mobilier adecvat; condiţii decente de igienă.

▪ Asigurarea hranei.
▪ Supravegherea permanentă a spaţiilor de detenţie şi posibilitatea realizării unui contact permanent între persoanele reţinute şi personalul de supraveghere, în vederea asigurării securităţii şi integrităţii fizice a persoanelor aflate în custodia poliţiei.
▪ Instituirea unui mecanism independent de examinare a plângerilor persoanelor reţinute.
▪ Abilitarea unei autorităţi independente de a efectua vizite periodice/inopinate la locurile în care sunt deţinute persoanele aflate în custodia poliţiei. 
În ce priveşte regimul aplicat  persoanelor deţinute în închisori
▪ Reducerea supraaglomerării în penitenciare. O închisoare suprapopulată înseamnă spaţii neigienice şi strâmte, o lipsă constantă de intimitate, un număr redus de activităţi desfăşurate în exteriorul  celulelor, servicii medicale suprasolicitate, tensiune sporită şi mult mai multă violenţă între deţinuţi şi între aceştia şi personalul închisorii. 
Soluţia ar putea consta nu neapărat în investirea de sume considerabile în infrastructura penitenciarului,  ci, mai degrabă, în revizuirea legislaţiei şi a practicilor în materia detenţiei provizorii, a pronunţării sentinţelor şi impunerii de sancţiuni non-privative de libertate, aşa cum prevede, de altfel, şi Recomandarea Comitetului Miniştrilor (99)22 privind suprapopularea penitenciarelor.
▪ Promovarea unor relaţii constructive între personalul închisorii şi deţinuţi. S-a constatat că, adesea, relaţiile dintre personalul angajat al închisorii şi deţinuţi sunt de natură formală şi distantă, personalul adoptând o atitudine foarte rigidă şi neprietenoasă faţă de deţinuţi
.  Tratarea deţinuţilor într-o manieră decentă şi umană poate avea ca rezultat scăderea tensiunii inerente oricărui mediu de închisoare, reducerea semnificativă a incidentelor violente şi a tratamentelor sancţionatorii aferente, precum şi  intensificarea controlului şi securităţii în interiorul închisorii.
▪ Adoptarea unei strategii eficiente pentru combaterea actelor de violenţă între deţinuţi. Dată fiind frecvenţa şi diversitatea incidentelor violente (forme subtile de hărţuire/intimidări făţişe/agresiuni fizice grave), este necesar ca personalul angajat al penitenciarelor să-şi exercite, în mod efectiv şi eficient, autoritatea şi funcţia de supraveghere.
▪ Instituirea unor reguli speciale pentru deţinuţii din penitenciarele de maximă siguranţă, întrucât necesitatea implementării unor măsuri foarte severe atrage după sine riscuri sporite de aplicare a unor tratamente inumane/degradante. În scopul contracarării efectelor negative ale acestui tip de detenţie, deţinuţilor trebuie să li se ofere posibilitatea de a participa la activităţi variate (unele cu valoare de formare profesională), de a se întâlni cu ceilalţi deţinuţi, de a beneficia de o atmosferă corespunzătoare, caracterizată de relaţii pozitive cu personalul închisorii.  
▪ Regim pozitiv şi proactiv pentru condamnaţii pe viaţă/deţinuţii care execută pedepse lungi: acces la o gamă largă de activităţi motivante (cu valoare educaţională, recreativă, socială), instituirea de programe individualizate şi acordarea de asistenţă psihologică.
Aplicarea unui asemenea regim derivă din necesitatea atenuării efectelor nocive de desocializare severă inerente unei întemniţări de lungă durată şi caracterizată de restricţii deosebite (separare permanentă de restul deţinuţilor, încătuşare la ieşirea din celulă, interdicţie de comunicare cu alţi deţinuţi, restrângere drept la vizite).
▪ Acordarea de garanţii persoanelor deţinute în condiţii de izolare (din diverse motive: disciplinar/comportament periculos sau perturbant//în interesul unei investigaţii asupra unei crime/ la cererea lor): respectarea principiului proporţionalităţii (raport de echilibru între gravitatea faptei şi regimul de izolare); durată scurtă de izolare; asistenţă medicală permanentă. Izolarea poate constitui, în anumite cazuri, un tratament inuman şi degradant. 
▪ Îmbunătăţirea conţinutului şi duratei activităţilor desfăşurate de deţinuţii din închisorile de detenţie provizorie. În astfel de instituţii, în care rotaţia deţinuţilor este destul de rapidă, durata activităţilor desfăşurate în afara celulelor trebuie să fie de cel puţin 8 ore. 
În ce priveşte perfecţionarea profesională a personalului angajat 
▪ O importanţă deosebită  trebuie acordată dezvoltării aptitudinilor de comunicare interpersonală  ale personalului angajat. Aceste abilităţi permit dezamorsarea situaţiilor ce ar putea degenera în violenţe şi contribuie, în mare măsură, la atenuarea tensiunilor interne, la îmbunătăţirea calităţii vieţii persoanelor aflate în custodia poliţiei/deţinute în penitenciare. Calificarea profesională adecvată a unui ofiţer de poliţie/funcţionar din penitenciar reprezintă cea mai bună garanţie împotriva aplicării de tratamente rele unei persoane private de libertate. 

În ce priveşte asigurarea serviciilor  medicale 
Întrucât acordarea de asistenţă medicală necorespunzătoare persoanelor private de libertate poate conduce la apariţia unor situaţii ce pot fi asimilate cu uşurinţă “tratamentelor inumane sau degradante”, C.P.T. a recomandat respectarea următoarelor reguli în materie:

- asigurarea accesului permanent la servicii medicale;

- echivalenţa îngrijirii medicale din închisori (tratament/îngrijire medicală, regim alimentar, fizioterapie, reeducare) cu asistenţa medicală acordată pacienţilor aflaţi în libertate;
- existenţa consimţământului pacientului şi confidenţialitatea actului medical, aspecte esenţiale în relaţia medic-pacient, îndeosebi în închisori, unde deţinutul nu-şi poate alege singur propriul doctor; 
- acordarea de asistenţă medicală în scop preventiv;

- îngrijire medicală specifică pentru anumite categorii de deţinuţi (“deţinuţi vulnerabili”): mamă şi copil; adolescenţi; persoane cu boli psihice/consumatoare de droguri sau de alcool; persoane diagnosticate cu boli incurabile sau care au o vârstă înaintată); 
- asigurarea independenţei profesionale a medicilor; calitatea şi eficienţa actului medical, deciziile clinice luate de orice doctor care îşi exercită meseria într-un penitenciar, trebuie guvernate exclusiv de criterii medicale; de asemenea, statutul acestui tip de personal medical trebuie să fie cât mai apropiat de statutul personalului serviciilor de sănătate din comunitatea liberă;  
- furnizarea de servicii medicale competente; personalul medical care îşi desfăşoară activitatea în penitenciare trebuie să aibă cunoştinţe specializate care să le permită abordarea formelor speciale de patologie ale persoanelor deţinute în penitenciare şi să utilizeze metode de lucru/tratament adaptate la condiţiile existente. O importanţă deosebită o are dezvoltarea aptitudinilor profesionale de prevenire şi control al comportamentelor violente.
.
În ce priveşte regimul aplicat  deţinuţilor imigranţi

Situaţia juridică a persoanelor cărora le-a fost refuzată intrarea într-o ţară şi care au fost plasate în zonele de tranzit/internaţionale din aeroporturi sau în centre de detenţie  situate în punctele de frontieră este o problemă controversată. Pe de o parte, autorităţile naţionale invocă faptul că aceste persoane “nu sunt private de libertate” fiind libere să părăsească aceste zone în orice moment. Pe de altă parte, C.P.T. susţine că, în funcţie de circumstanţe, plasarea în aceste zone poate însemna privare de libertate.  Decizia Curţii Europene a Drepturilor Omului din 25 iunie 1996 în cazul Amuur vs Franţa poate fi considerată ca o confirmare a acestui punct de vedere. Astfel, Curtea a decis, în ce priveşte situaţia celor 4 solicitanţi de azil reţinuţi în zona de tranzit a aeroportului Orly timp de 20 de zile, că “simpla posibilitate oferită solicitanţilor de azil de a părăsi voluntar ţara unde ei vor să se refugieze nu poate exclude o atingere adusă libertăţii” şi că “reţinerea solicitanţilor în zona de tranzit…ca urmare a restricţiilor suferite a fost  practic echivalentă cu o privare de libertate”.

▪ Acordarea de garanţii pe perioada detenţiei. Deţinuţii imigranţi trebuie să beneficieze de aceleaşi drepturi acordate persoanelor private de libertate, respectiv: dreptul de a informa o persoană cu privire la situaţia în care se află; dreptul la avocat; dreptul la examinare medicală.  În acest scop, în momentul reţinerii, aceştia trebuie informaţi în mod expres, într-o limbă pe care o înţeleg, cu privire la drepturile acordate şi la procedura de aplicare a acestora. Deţinuţilor imigranţi trebuie să li se confere dreptul de a menţine contactul cu lumea exterioară pe toată durata detenţiei (acces la telefon, primirea de vizite de la rude şi de la reprezentanţi ai unor organizaţii umanitare).


▪ Prevenirea riscului aplicării de rele tratamente după expulzare. Aceasta implică obligaţia autorităţilor naţionale competente de a nu recurge la expulzarea unei persoane dacă există motive serioase să se creadă că, în ţara de origine, aceasta va fi supusă torturii sau unui tratament inuman/degradant.

▪ Folosirea motivată şi rezonabilă de modalităţi coercitive în procedura de expulzare. Executarea unui ordin de expulzare constituie o sarcină extrem de dificilă, iar autorităţile pot recurge uneori la forţă; dar, măsurile de forţă utilizate în acest scop nu trebuie să fie mai multe/mari decât este necesar
. 
În ce priveşte regimul aplicat persoanelor plasate, fără consimţământul lor, în instituţii de psihiatrie

▪ Asigurarea garanţiilor. Vulnerabilitatea persoanelor bolnave/handicapate mintal necesită o atenţie deosebită pentru a se preveni orice act/fapt care le poate prejudicia. În afara existenţei unei expertize medicale obiective, procedura de plasament într-o instituţie, fără consimţământul pacientului, trebuie să ofere garanţii de independenţă şi imparţialitate. Conform prevederilor Recomandării Comitetului Miniştrilor (94)1235 privind psihiatria şi drepturile omului, deciziile de plasament fără consimţământul pacienţilor trebuie luate de către un judecător. O persoană internată, fără consimţământul său, într-o instituţie de psihiatrie de către o autoritate non-judiciară trebuie să beneficieze de dreptul de a face recurs în faţa unui tribunal pentru pronunţarea unei hotărâri referitoare la legalitatea detenţiei sale.

▪ În orice instituţie de psihiatrie constrângerea fizică a pacienţilor agitaţi şi/sau violenţi poate fi necesară. Este o măsură extremă, care trebuie să facă obiectul unei politici-cadru de aplicare; aceasta trebuie să prevadă, în mod explicit, necesitatea efectuării de încercări iniţiale de stăpânire a pacienţilor agitaţi/violenţi (instrucţiuni verbale sau control manual), precum şi obligativitatea instruirii personalului angajat cu competenţe în domeniu, cu tehnici eficiente de control al pacienţilor agitaţi/violenţi. Folosirea instrumentelor de constrângere fizică  - curele, cămăşi de forţă – se justifică extrem de rar, şi numai la ordinul expres al medicului curant.

▪ Aplicarea de tratamente fondate pe o abordare individualizată. Tratamentele trebuie să includă un număr mare de activităţi de reabilitare şi terapeutice: ergoterapie, terapie de grup, psihoterapie individuală, participare la activităţi teatrale, muzicale şi sportive. 

▪ Dezvoltarea unei politici adecvate în domeniul resurselor umane. Resursele de personal trebuie corespundă din punct de vedere al categoriilor profesionale (psihiatri, medici generalişti, psihologi, ergoterapeuţi, psihoterapeuţi, asistenţi sociali, infirmieri etc.), al numărului de angajaţi, al experienţei şi pregătirii profesionale. Adesea, deficienţele din domeniul resurselor umane subminează grav realizarea activităţilor incluse în tratamentul psihiatric şi pot conduce la apariţia unor situaţii de mare risc pentru pacienţi.
În ce priveşte regimul aplicat minorilor privaţi de libertate
▪ Un regim corespunzător pentru minorii privaţi de libertate, acuzaţi sau condamnaţi pentru comiterea unei infracţiuni penale implică: încarcerare în centre de detenţie speciale care să permită reducerea riscurilor de inadaptare socială pe termen lung; existenţa unui mediu educaţional şi socio-terapeutic corespunzător; abordarea pluridisciplinară a situaţiei deţinuţilor-minori de către o gamă întreagă de specialişti (profesori, instructori, medici, psihologi). 
▪ Implementarea unor programe complete/complexe de activităţi motivante: studii, pregătire profesională, sport, recreere. Protecţia, asistenţa, tratamentul şi pregătirea de care beneficiază minorele private de libertate nu trebuie să fie inferioare celor de care beneficiază tinerii delincvenţi. 

▪ Personalul angajat pentru supravegherea şi tratamentul minorilor privaţi de libertate trebuie să dispună de capacitatea necesară depăşirii dificultăţilor pe care le presupune această muncă. Managementul centrelor trebuie asigurat de persoane cu aptitudini de conducere, care să poată răspunde eficient cererilor complexe şi divergente care le sunt adresate atât de minori cât şi de personalul angajat.
▪ Promovarea activă a contactelor cu lumea din exterior. Multe probleme de comportament sunt determinate de carenţe afective sau de incapacitatea de adaptare a minorilor la mediul social. Orice restricţie în acest sens trebuie fondată exclusiv pe motive de securitate sau pe consideraţii legate de resursele disponibile ale centrului. 

▪ Sancţiunea izolării, aplicabilă tinerilor cu abateri comportamentale grave, trebuie să aibă caracter excepţional, să fie de scurtă durată, să permită un minimum de contacte umane şi de activităţi (citit, exerciţii fizice în aer liber cel puţin o oră pe zi); în caz contrar  integritatea fizică şi/sau mentală a deţinuţilor minori poate fi compromisă.
▪ Posibilitatea adresării de plângeri autorităţilor administrative ale instituţiilor de detenţie, precum şi admiterea efectuării de inspecţii de către organisme independente, abilitate în acest sens, reprezintă garanţii fundamentale împotriva aplicării de tratamente rele.
▪ Asistenţa medicală acordată deţinuţilor minori, ca parte integrantă a programului multidisciplinar destinat acestora, trebuie să se realizeze printr-o strânsă colaborare între echipa medicală (medici, psihologi, asistenţi medicali, infirmieri) şi echipa celorlalţi profesionişti care activează în domeniu (asistenţi sociali, cadre didactice).  
În ce priveşte regimul aplicat  femeilor private de libertate

▪ Asigurarea unui mediu sigur şi decent.  Întrucât construirea de infrastructuri speciale pentru femeile deţinute este costisitoare, adeseori, acestea sunt plasate în locuri de detenţie situate departe de casă şi de families au în închisori concepute iniţial pentru (şi adesea împărţite cu) deţinuţi de sex masculin.  
▪ Angajarea de personal mixt, care să permită efectuarea adecvată a unor sarcini delicate (percheziţia) şi asigurarea unui climat de normalitate la locul de detenţie. 
▪ Locuri speciale de detenţie. În principiu, femeile private de libertate trebuie deţinute în locuri speciale, în care să fie separate fizic bărbaţii deţinuţi în aceeaşi instituţie şi în care supravegherea să fie asigurată, cu preponderenţă, de personal feminin. C.P.T. a constatat existenţa a numeroase acuzaţii de rele tratamente aplicate femeilor în detenţie de către deţinuţii de sex masculin (hărţuire sexuală, insulte cu conotaţie sexuală).  


▪ Acces, în condiţii de egalitate cu bărbaţii, la activităţi motivante (muncă, pregătire, studii, sport, etc.). 

▪ Acordarea de asistenţă specială în perioada pre şi postnatală care presupune:

- asigurarea necesităţilor alimentare specifice deţinutelor însărcinate (regim alimentar bogat în proteine, fructe şi legume proaspete);
- asigurarea bunăstării nou-născuţilor şi a copiilor mici care trăiesc, alături de mame, în locuri de detenţie, prin: plasarea acestora sub supravegherea specialiştilor în domeniul social şi de protecţie a copilului; asigurarea dezvoltării motorii şi cognitive normale (jocuri şi exerciţii în interiorul închisorii, posibilitatea de a părăsi închisoarea şi de a participa la viaţa obişnuită din afara zidurilor închisorii, facilitarea primirii copiilor de către familiile din exterior, acces la instituţii de tip creşă).
▪ Asigurarea condiţiilor pentru satisfacerea necesităţilor specifice de igienă ale femeilor. Absenţa acestor facilităţi poate constitui în sine un tratament degradant.

� „Articolul 6 - Dreptul la un proces echitabil


1. Orice persoană are dreptul la judecarea în mod echitabil, în mod public şi într-un termen rezonabil a cauzei sale, de către o instanţă independentă şi imparţială, instituită de lege, care va hotărî fie asupra încălcării drepturilor şi obligaţiilor sale cu caracter civil, fie asupra temeiniciei oricărei acuzaţii în materie penală îndreptate împotriva sa. Hotărârea trebuie să fie pronunţată în mod public, dar accesul în sala de şedinţă poate fi interzis presei şi publicului pe întreaga durată a procesului sau a unei parţi a acestuia, în interesul moralităţii, al ordinii publice ori al securităţii naţionale, într-o societate democratică, atunci când interesele minorilor sau protecţia vieţii private a părţilor la proces o impun, sau în măsura considerată absolut necesară de către instantă, atunci când, în împrejurari speciale, publicitatea ar fi de natură să aducă atingere intereselor justiţiei.”


� Poate beneficia de asistenţă din partea CEPEJ orice stat membru/nemembru al Consiliului Europei, precum şi orice instituţie internaţională, care au obţinut acordul prealabil al Comitetului Miniştrilor.


� Scopul chestionarului (108 întrebări) l-a constituit obţinerea de cifre comparabile, obiective, cantitative şi calitative cu privire la organizarea şi funcţionarea sistemelor judiciare din 40 de state membre.


� Informaţiile prezentate se situează la nivelul anului 2004.


� Studiu elaborat şi transmis de dl. Ion Popa, România.


� Studiu elaborat şi transmis de dl. Ion Popa, România.





� Sistemul se bazează pe depunerea, la Curtea Europeană a Drepturilor Omului, de către persoanele particulare/state de plângeri împotriva cazurilor de încălcare a drepturilor omului.


� „Art.1. Se instituie un Comitet european pentru prevenirea torturii şi a pedepselor sau tratamentelor inumane sau degradante (denumit în continuare Comitetul). Prin intermediul vizitelor, Comitetul examinează tratamentul persoanelor private de libertate în vederea întăririi, dacă este cazul, a protecţiei lor împotriva torturii şi a pedepselor sau tratamentelor inumane sau degradante.


Art.2. Fiecare parte autorizează vizitarea, conform prezentei Convenţii, a oricărui loc, aflat sub jurisdicţia sa, în care persoanele sunt private de libertate de către o autoritate publică.”





� Sunt exceptaţi avocaţii.


�De exemplu,  persoane având pregătire/competenţă specială/experienţă în domeniul misiunilor umanitare/în domeniul medical/ în ce priveşte regimul penitenciarelor/în problematica minorilor.


� Membrii delegaţiei pot fi însoţiţi de un funcţionar al statului care are sarcina de a facilita efectuarea vizitei. De asemenea, statul poate solicita ca un înalt funcţionar să însoţească delegaţia în locurile care beneficiază de protecţie specială din motive de securitate naţională. Insoţitorii nu au dreptul de a fi prezenţi la discuţiile purtate de membrii delegaţiei cu persoanele deţinute.


� Încăperile rezervate interogatoriilor trebuie să fie corect luminate, încălzite, aerisite şi astfel echipate încât să permită tuturor participanţilor la interogatoriu să aibă la dispoziţie scaune de acelaşi tip şi confort. În plus, culoarea pereţilor interior trebuie să fie neutră. În cadrul vizitelor efectuate, Comitetul a constatat existenţa unor încăperi destinate efectuării de interogatorii, care prezentau un grad ridicat de intimidare; de exemplu, pereţii încăperilor aveau culoarea neagră, iar reflectoarele erau îndreptate către scaunul pe care era aşezat persoana interogată.





� Dimensiunile recomandate pentru o celulă de poliţie pentru o singură persoană, reţinută pentru o perioadă mai mare de câteva ore sunt: 7 mp, cu cel puţin 2 m între pereţi şi 2,5 m între pardoseală şi plafon.


� Practici frecvente în acest sens, constatate de C.P.T.: obligarea deţinuţilor de a se întoarce cu faţa la perete în timp ce aşteaptă ca personalul închisorii să se ocupe de ei sau să treacă vizitatorii, obligarea acestora de a lăsa capul în jos şi de a ţine mâinile încrucişate la spate în timp ce se deplasează în interiorul instituţiei; ţinerea bastoanelor, de către gardieni, în mod vizibil şi chiar provocator.


� CPT-ul că a primit rapoarte tulburătoare cu privire la modalităţile coercitive utilizate în cursul expatrierii deţinuţilor imigranţi - bătăi, imobilizări, administrare de tranchilizante puternice împotriva voinţei persoanelor în cauză.






DIRECŢIA CERCETARE ŞI DOCUMENTARE

PAGE  
25
DIRECŢIA CERCETARE ŞI DOCUMENTARE


